Sagunt s'ha convertit hui en el centre d'atenció gràcies a la presentació de la gigafactoria de bateries de Volkswagen
05 de maig 2022

![](/media/anqitdmh/c_1467.jpg?width=850&height=566.9886363636364)

El nou projecte del grup Volkswagen i Seat per a crear una gigafactoría de bateries per a cotxes elèctrics a Sagunt s'ha presentat este matí en Parc Sagunt II. La iniciativa comptarà amb el suport dels fons europeus 'Next Generation'. En l'acte han participat el president del Govern d'Espanya, Pedro Sánchez; el president de la Generalitat Valenciana, Ximo Puig; el president del Grup Volkswagen, Herbert Diess i el membre del Comité Executiu de Volkswagen AG responsable de Tecnologia i president del Consell d'Administració de SEAT S.A., Thomas Schmall.

També, durant l'esdeveniment el president del Grup Volkswagen, Herbert Diess, ha revelat que el projecte acaba de ser registrat per a aspirar a les ajudes del Perte del Vehicle Elèctric. I, finalment, Herbert Diess i el president d'Iberdrola, Ignacio Galán, han signat un acord estratègic de col·laboració ja que, gràcies a l'aliança amb Iberdrola, es construirà una planta fotovoltaica que proveirà d'energia a la gigafactoría de bateries.

S'estima que l'empresa comence a construir-se en el primer quadrimestre de 2023, en 2024 s'iniciarà la instal·lació de l'equipament, en 2025 esperen arrancar la producció de primeres mostres fabricades en els mitjans de sèrie i, ja l'any 2026 que la planta estiga operativa.

A l'acte també han assistit la ministra d'Indústria, Comerç i Turisme, Reyes Maroto; la delegada del Govern en la Comunitat Valenciana, Gloria Calero i l'alcalde de Sagunt, Darío Moreno, i una gran representació del Govern Valencià, de les Corts Valencianes i altres administracions públiques, així com representació del teixit empresarial valencià.

![](/media/so4fptc3/c_8814.jpg?width=850&height=566.9886363636364)

![](/media/bbmltvx2/c_pedro.jpg?width=850&height=566.9886363636364)

En eixe sentit, el president del Govern, Pedro Sánchez ha manifestat que «**este parc de sòl industrial situat entre el Mediterrani i els camps de tarongers, té una història llarga i no sempre fàcil. Ha sigut una terra promesa diverses vegades i reconvertida altres tantes, però hui corren nous i bons temps per a este parc i també per a la ciutat de Sagunt. El Parc Sagunt I ja és un èxit i s'ha convertit en un important pol logístic. Ara arriba el moment de Parc Sagunt II, triat per a obrir la gigafactoria del Grup Volkswagen**».

«**Sagunt compta amb una completa xarxa de comunicacions, compta amb els aeroports de València i de Castelló, amb les autovies de Mudèjar, del Mediterrani i formarà part en molt pocs anys del corredor del Mediterrani. Però, a més, existixen altres criteris més enllà de les infraestructures i és precisament el capital humà, la preparació de la mà d'obra, la proximitat amb els nuclis d'investigació i de formació que representen els centres acadèmics de la Comunitat Valenciana**», ha puntualitzat el president. Durant la seua intervenció, Pedro Sánchez, també ha destacat que esta factoria situada a Sagunt representa «**el present i el futur dels fons europeus**».

![](/media/v0ql5whu/c_ximo.jpg?width=850&height=566.9886363636364)

Per la seua part, el president de la Generalitat Valenciana, Ximo Puig, ha assegurat que «**hui, de la mà de Volkswagen, la Comunitat Valenciana comença a convertir-se en un pol de la mobilitat sostenible del sud d'Europa**». Al que ha afegit: «**Espanya tenia un deute moral amb Sagunt després de la reconversió. Fa just un segle es començava a construir el Alto Horno que encara es pot veure. Hui vivim una altra revolució industrial**» i ha assegurat hui és un dia «**que canviarà la vida de milers de valencians**».

En la segona part de l'esdeveniment, ha participat Herbert Diess i el president d'Iberdrola, Ignacio Galán, els qui han signat un acord estratègic de col·laboració ja que, gràcies a l'aliança amb Iberdrola, es construirà una planta fotovoltaica que proveirà d'energia a la gigafactoria de bateries. «**És la major inversió industrial realitzada a Espanya. Electrificarem al segon major productor de vehicles d'Europa, amb la producció de cotxes elèctrics en dues plantes i la creació d'un ecosistema per al vehicle elèctric**», ha assegurat Diess, en l'esdeveniment realitzat en els terrenys en els quals s'alçarà la fàbrica de bateries de Sagunt.

![](/media/5ylemcxe/c_firma.jpg?width=850&height=566.9886363636364)

La fàbrica de bateries de Volkswagen opta al finançament del programa Projectes Estratègics per a la Recuperació i Transformació Econòmica per al Vehicle elèctric i Connectat (PERTE VEC) que ha convocat el Govern per a fomentar la fabricació a Espanya de cotxes elèctrics. L'any 2050, Volkswagen aspira a ser una empresa CO₂ neutra gràcies a l'energia solar i eòlica

El president del Grup Volkswagen, Herbert Diess, ha començat la seua intervenció destacant que la inversió de l'empresa en la Comunitat Valenciana es tracta de «**la major inversió industrial realitzada en la història d'Espanya**». Així mateix, ha explicat que la gigafactoria de bateries serà la tercera, després de la d'Alemanya i Suècia, que posarà en marxa la multinacional d'un total de sis que albergarà Europa en 2030.

El president de la Generalitat Valenciana, Ximo Puig, ha insistit que la formalització del PERTE és «**un pas avant per a convertir a la Comunitat Valenciana en referent de l'automoció elèctrica a Europa**».

![](/media/4j1cjkfk/c_volks.jpg?width=850&height=566.9886363636364)

Així mateix, l'alcalde de Sagunt, Darío Moreno, ha manifestat la seua gran satisfacció per esta inversió en el municipi i ha expressat que l'estratègia de Volkswagen, d'electrificant Espanya, «**és una estratègia que canviarà el nostre municipi, a tota la Comunitat Valenciana i a tot el país. Sagunt està en el mapa, Sagunt ara mateix s'associa amb les bateries, amb les energies renovables, amb tota eixa transformació ecològica imprescindible, amb eixe concepte de sostenibilitat i continuarem treballant perquè este impuls que hem pres ara arribe en el menor temps possible i, a més, ho faça arrossegant a tot el nostre teixit empresarial**».

Este esdeveniment ha suposat el començament d'un projecte que acollirà una planta que s'espera que comence a construir-se este mateix any i que ocuparà a un poc més de 3.000 persones de manera directa i fins a 12.000 de manera indirecta. Esta gigafactoria crearà la base dels vehicles electrificats de Seat a Barcelona i de Volkswagen a Navarra. La gigafactoria de bateries de Volkswagen se situarà en el polígon industrial i logístic Parc Sagunt II. La iniciativa serà una de les sis planejades per Volkswagen per a Europa i podrà generar fins a 40 GWh, la qual cosa equival a 800.000 unitats a l'any.

![](/media/4hbn3hp3/c_1.jpg?width=850&height=566.9886363636364)

![](/media/nmzjtux2/c_h.jpg?width=850&height=566.9886363636364)

Així mateix, prèviament a l'acte, s'ha realitzat una reunió tant per part de l'empresa com per part de les administracions públiques en la Via del Pòrtic i, prèviament a esta reunió, els portaveus dels grups polítics de la Corporació Municipal han tingut l'oportunitat de saludar al president del Govern, al president de la Generalitat i a la resta d'autoritats.

![](/media/gjnmhg5b/c_8242.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/sagunt-s-ha-convertit-hui-en-el-centre-d-atencio-gracies-a-la-presentacio-de-la-gigafactoria-de-bateries-de-volkswagen/ "Facebook")
*   [](http://twitter.com/share?url=https://aytosagunto.es/va/actualitat/sagunt-s-ha-convertit-hui-en-el-centre-d-atencio-gracies-a-la-presentacio-de-la-gigafactoria-de-bateries-de-volkswagen/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-s-ha-convertit-hui-en-el-centre-d-atencio-gracies-a-la-presentacio-de-la-gigafactoria-de-bateries-de-volkswagen/ "Linked In")
*   [](mailto:?body=https://aytosagunto.es/va/actualitat/sagunt-s-ha-convertit-hui-en-el-centre-d-atencio-gracies-a-la-presentacio-de-la-gigafactoria-de-bateries-de-volkswagen/)